RESOLUCIÓN do 20 de xaneiro de 2011 pola que se convoca un curso de formación para persoal de control de accesos a espectáculos públicos e actividades recreativas.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 26/01/2011

Dentro das actividades programadas para o ano 2011 e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a realización dun curso de formación para persoal de control de accesos a espectáculos públicos e actividades recreativas que se desenvolverá de acordo coas seguintes bases:
Primeira.-Datos da actividade.
Denominación: formación para persoal de control de accesos a espectáculos públicos e actividades recreativas.
Tipo: curso.
Horas lectivas: 25.
Modalidade: presencial.
Obxectivos: dotar o persoal de control de accesos a espectáculos públicos e actividades recreativas da formación prevista no programa anexo do Decreto 8/2010, do 21 de xaneiro, polo que se regula a actividade de control de acceso a espectáculos públicos e actividades recreativas (DOG nº 24, do 5 de febreiro), coa finalidade de as persoas participantes no curso poidan adquirir os coñecementos necesarios para superar as probas previstas no artigo 5º do decreto, que deberá convocar a Agasp, sendo a superación destas probas un requisito necesario para obter a habilitación correspondente prevista no artigo 6º do dito decreto para o posterior desempeño da súa actividade profesional.
Contido: o contido do curso consistirá na explicación teórica e práctica do temario necesario para superar as probas que permiten obter a habilitación de persoal de control de acceso a espectáculos públicos e actividades recreativas (anexo I do Decreto 8/2010, do 21 de xaneiro), xunto coa mellora das habilidades persoais para afrontar as probas psicolóxicas.
Segunda.-Desenvolvemento da convocatoria.
Destinatarios/as: o curso vai dirixido a todas aquelas persoas interesadas en obter a preparación necesaria para superar as probas previstas no artigo 5º de Decreto 8/2010, do 21 de xaneiro, e na Orde do 21 do abril de 2010, pola que se aproban as bases xerais das probas para a obtención da habilitación do persoal de control de acceso a espectáculos públicos e actividades recreativas (DOG nº 78, do 27 de abril).
Prazas e criterios de selección: o número máximo de prazas será de 100, repartidas en dous grupos de 50, e o criterio de selección dos/as aspirantes será exclusivamente a orde de chegada das solicitudes.
Reservarase un 50% das prazas para as solicitantes femininas, segundo o disposto no artigo 37º.bis da Lei 7/2004, do 16 de xullo, galega de igualdade de mulleres e homes.
Para o desenvolvemento do curso, será necesario que cada grupo conte con polo menos 15 alumnos/as. De non acadarse o número mínimo antedito, a Academia Galega de Seguridade Pública reserva para si o dereito a suspender o citado curso.
Terceira.-Solicitudes de participación.
Prazo de inscrición e presentación: o prazo de presentación de solicitudes será de 10 días hábiles, que empezará a contarse desde o día seguinte ao da publicación desta resolución.
As persoas interesadas deberán cubrir o modelo de solicitude que se xunta como anexo a esta resolución.
Todos/as os/as aspirantes que desexen realizar o curso deberán presentar unha solicitude debidamente cuberta e axustada ao modelo oficial que se publica no anexo desta resolución e que lles será facilitada nas dependencias da Agasp (avda. da Cultura, s/n, A Estrada, Pontevedra). Tamén poderán obter a dita solicitude a través da páxina web da Agasp
http://agasp.xunta.es/
, na epígrafe Actividades formativas, Cursos con inscrición aberta. Esta solicitude deberán enviala á Academia Galega de Seguridade Pública, avenida da Cultura, s/n, 36680 A Estrada, a través do fax 886 20 61 22, por correo postal ou segundo o previsto no artigo 38º.4 da Lei 30/1992, do 26 de novembro, de réxime xurídico das administracións públicas e procedemento administrativo común.
Así mesmo, os solicitantes deberán aboar o prezo privado fixado para participar neste curso de formación que ascende á contía de 160 euros, de conformidade co disposto na orde reguladora dos prezos privados da Agasp (DOG nº 67, do 12 de abril de 2010). Este importe ingresarase na conta corrente número 2080 0031 30 0040019194 que a Agasp ten aberta en Novacaixagalicia, sucursal da Estrada, facendo constar no ingreso o nome, os apelidos e o DNI/NIE do/a solicitante admitido/a ao curso. A falta de xustificación do pagamento íntegro do prezo privado dentro do prazo establecido determinará a exclusión do/a aspirante, sen que sexa posible considerar tal deficiencia nun momento posterior.
Listaxe de solicitudes seleccionadas: expirado o prazo de presentación de solicitudes, a Agasp publicará no taboleiro de anuncios e na súa páxina web
http://agasp.xunta.es
a relación de admitidos ao curso.
Cuarta.-Desenvolvemento da actividade.
Lugar: sede da Academia Galega de Seguridade Pública.
Horario: das 16.00 ás 21.00 horas.
Datas: do 14 ao 18 de febreiro de 2011.
Certificado de aproveitamento: ao remate do curso entregarase un certificado de aproveitamento a aquelas persoas que acrediten a súa participación continuada nel e superen as probas que se determinen, se for o caso.
Quinta.-Dereitos e deberes do alumnado participante.
O alumnado da Agasp, durante o seu período de permanencia nas súas instalacións rexerase polo regulamento de réxime interior daquela, publicado na Orde do 4 de febreiro de 2009, da Consellería de Presidencia, Administracións Públicas e Xustiza (DOG nº 30, do 12 de febreiro).
Sexta.-Modificacións e incidencias.
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 20 de xaneiro de 2011.
José Carlos García Bouzas
Director xeral da Academia Galega
de Seguridade Pública
Ver referencia pdf "01700D007P012.PDF"